מצות התשובה

רמב"ם הל' תשובה

הלכות תשובה מצות עשה אחת והוא [כ]שישוב החוטא מחטאו לפני ה' יתודה וביאור מצוה זו ועיקרים הנגררים עמה בגללה בפרקים אלו:

פרק א (א) כל מצות שבתורה בין עשה בין לא תעשה אם עבר אדם על אחת מהן בין בזדון בין בשגגה כשיעשה תשובה וישוב מחטאו חייב להתודות לפני האל ברוך הוא שנאמר איש או אשה כי יעשו וגו' והתודו את חטאתם אשר עשו זה וידוי דברים וידוי זה מצות עשה כיצד מתודין אומר אנא השם חטאתי עויתי פשעתי לפניך ועשיתי כך וכך והרי נחמתי ובושתי במעשי ולעולם איני חוזר לדבר זה וזהו עיקרו של וידוי וכל המרבה להתודות ומאריך בענין זה הרי זה משובח וכן בעלי חטאות ואשמות בעת שמביאין קרבנותיהן על שגגתן או על זדונן אין מתכפר להן בקרבנם עד שיעשו תשובה ויתודו וידוי דברים שנאמר והתודה אשר חטא עליה וכן כל מחוייבי מיתות בית דין ומחוייבי מלקות אין מתכפר להן במיתתן או בלקייתן עד שיעשו תשובה ויתודו וכן החובל בחבירו והמזיק ממונו אף על פי ששילם לו מה שהוא חייב לו אינו מתכפר עד שיתודה וישוב מלעשות כזה לעולם שנאמר מכל חטאות האדם:

מנחת חינוך מצוה שסד

[ב] ובמה שכתבתי לעיל דבלא וידוי עבר אעשה [נראלי שכוונתו לעשה דתשובה, כמו שסימנו בהמשך], ומאי נפקא מינה אם נתכפר לו אעשה שעבר מכבר, באמת זה אינו, דאם עבר אעשה כגון שלא הניח תפילין עבר אעשה זו, ובעושה תשובה מתכפר לו שפיר העונש דתפילין, ולא שייך לומר דיש עליו העונש מהעשה דוידוי, דזו אינה מצוה מחוייבת, רק אינו מקיים העשה, כמו ציצית אם אין לו ארבע כנפות הכא נמי, ואם לא עשה תשובה כלל על העשה של תפילין אינו שייך עונש על הוידוי, רק קיים העונש על התפילין ולא על התשובה, א"כ לא גרע אם עשה תשובה בלא וידוי מלא עשה כלל תשובה, א"כ אם נאמר דנתכפר בלא וידוי לא שייך לומר דעבר אעשה דוידוי, רק לא קיים, אבל לא ביטל, דאינה מצוה מחוייבת, וזה פשוט.

אך באמת זה אינו, דודאי תשובה היא מצוה מחוייבת, דהתורה ציותה אם עבר עבירה דמחויב לעשות תשובה וגם וידוי, כמו תפילין ומצה ודומיהם, א"כ אם לא עשה תשובה כהוגן עובר בכל רגע על מצות עשה, ואם מת בלא תשובה, כמו שנפרעין ממנו על העבירה שלא אכל מצה הכי נמי נפרעין ממנו דהיה חייב בעשה דתשובה ולא עשה. ברגע שעברת עבירה, אתה מתחייב לעשות תשובה. כלומר מצוות התשובה נהיית מצווה חיובית. וניתן לקיימה כראוי רק ע"י וידוי.

אך מדברי הרמב"ם שכתב כאן בתחלת פ"א כל מצות כו' אם עבר כו' כשיעשה תשובה וישוב מחטאתו חייב להתודות כו' וידוי זה מצות עשה כו', מבואר בדבריו דאין התשובה מצות עשה, דלא כתב מצות עשה שיעשה תשובה, רק אם בא לעשות, מצות עשה שיתודה בפיו, וכן נראה מלשון הרב המחבר. א"כ אם לא עשה תשובה אין לו עונש כלל על מה שלא עשה תשובה, רק על העבירה שעבר. וא"כ בעשה תשובה ולא התודה אין לו עונש על הוידוי, מכל שכן מאם לא עשה תשובה כלל דאין לו עונש[[1]](#footnote-1), ומאי איכפת בעשה ולא התודה בפה. א"כ אינה מצוה מחוייבת כלל, ושפיר נוכל לומר דאפילו בלא וידוי נתכפר על העבירה שעשה רק לא קיים העשה דוידוי.

וגם נראה דלא שייך כלל לומר דלא קיים העשה, רק כיון דתשובה אינה מצוה כמו שכתבנו, א"כ מצות עשה זו הוי כהרבה מצוות מהתרי"ג שכתב הר"מ בספר המצוות שאינן מצוה לעשות או שלא לעשות, רק העשיה על תואר כך וכך נחשבת מצוה, כמו גירושין [עשה רכ"ב] וטוען ונטען [עשה רמ"ו] ודיני טומאת מת [עשה ק"ז] ושאר טומאות [עשה צ"וק"ו], עי"ש [עשה צ"ו] דדיני המצוה אם יעשה כך יהיה כך הוי מצוה, הכא נמי דהתורה אמרה אם יעשה תשובה יהיה על תואר כך להתודות וכדומה, ולפרוט, ובכך תשובתו מקובלת, וזה הוי מתרי"ג מצוות, אבל אינו מבטל כלל שום מצוה אם אינו עושה תשובה, או בעשה ולא התודה לא שייך כלל לומר דביטל מצות עשה או לא קיים, ואינו דומה כלל לציצית, רק דזה הכל מצוה כמו גירושין ודיני טומאות ודיני נחלה, כן נראה ברור, עיין בספר המצוות לר"מ ותבין דלא שייך כלל לומר דאם אינו מתחרט כלל אינו בגדר עונש כלל כמו שכתבנו, ובעשה תשובה ולא התודה יהיה בעונש שביטל מצות וידוי, יציבא בארעא כו'. אלא דכל זה אינה מצוה מחוייבת, רק דהתורה כתבה דתשובה אם ירצה לעשות יעשה על תואר כך וכך וזה הוי תשובה ותקובל ברצון, כן נראה ברור אחר העיון. ואם עשה תשובה ולא התודה אין עליו עונש ביטול מצות עשה, ו[גם]אם עשה תשובה כדינו [עם וידוי] מ"מ אינו נחשב לקיום מצות עשה שיהיה לו שכר על זה כמו על מצות עשה של תפילין וכדומה, כי זו אינה מצוה כלל, רק כמו גירושין והדומה, שהתורה כתבה דיני המצוה אם ירצה שעוונו יכופר יעשה תשובה על תואר כך וכך, ואם לא ירצה אין מכופר. ואשרי מי שעושה תשובה וסר עוונו וחטאתו תכופר.

ולפי מה שכתבתי נכון וברור פסק הר"מ דפוסק דוידוי מעכב הכפרה, דסובר דהוא דין המצוה, וזה מבואר בפירוש בתורה, ולא מצא בפירוש דדין זה אינו מעכב, על כן סובר דמעכב כמו גירושין דבעינן לשמה וכדומה דזה הוי דיני המצוה, הכי נמי דין זה, דכך הוא דין המצוה ובכך מקובלת תשובתו ובאם לאו אינו מתכפר:

משך חכמה דברים פרק לא

(יז) ונתבונן דשם תשובה כפי מה שמורה שמה איך נחשבת למצוה שישוב מכסלו ולא יחטא עוד, הלא בלא המצוה מצווה ועומד לבלי לעבור על מצות השי"ת, וכי בשביל שעבר ושנה בה הותרה לו ס"ד, הנה האזהרה הראשונה המונעתו מחטוא טרם שחטא היא מונעתו מחטוא גם אחרי שחטא, [וכן כתב רבינו בפירוש המשנה לנזיר פ"ו במשנה דנזיר שהיה שותה יין הרבה, יעו"ש דברים נמרצים]. אמנם מצות התשובה אשר על זה צריך מצות פרטית הוא שאם חטא ועוזב את חטאו מצוה להתודות ולהגיד לפני השי"ת כי יודע בעצמו שחטא ומבקש כפרה, וכן הוא לשון רבינו בהלכות תשובה (רפ"א) כשיעשה תשובה וישוב מחטאו [פירוש לבלי לחטוא מחמת הצווי שהוא מצווה שלא לעבור בפעם ראשון קודם שחטא בין מ"ע בן מל"ת] חייב להתודות לפני השי"ת שנאמר כו' והתודו כו', ומה שצריך שבשעה זו יחשוב שלא ישוב לכסלה ולא יעבור עוד מצות פי ד' הוא נכלל בהודוי, יעו"ש, וכן בא אחריו החנוך (מצוה שסד) וביאר דבריו, אבל על התשובה בעצמה אין לחשבה למצוה חדשה זולת הצווים שכבר נצטוו עליהן. וז"ב.

רמב"ן דברים פרק ל

(יא) וטעם כי המצוה הזאת על כל התורה כולה. והנכון, כי על כל התורה יאמר (לעיל ח א) "כל המצוה אשר אנכי מצוך היום", אבל "המצוה הזאת" על התשובה הנזכרת, כי והשבות אל לבבך (בפסוק א) ושבת עד ה' אלהיך (בפסוק ב) מצוה שיצוה אותנו לעשות כן ונאמרה בלשון הבינוני לרמוז בהבטחה כי עתיד הדבר להיות כן והטעם, לאמר כי אם יהיה נדחך בקצה השמים ואתה ביד העמים תוכל לשוב אל ה' ולעשות ככל אשר אנכי מצוך היום, כי אין הדבר נפלא ורחוק ממך אבל קרוב אליך מאד לעשותו בכל עת ובכל מקום:

 וזה טעם בפיך ובלבבך לעשותו, שיתודו את עונם ואת עון אבותם בפיהם, וישובו בלבם אל ה', ויקבלו עליהם היום התורה לעשותה לדורות כאשר הזכיר (לעיל פסוק ב) אתה ובניך בכל לבבך, כמו שפירשתי (שם):

שערי תשובה

שער ראשון אות א מִן הַטּוֹבוֹת אֲשֶׁר הֵיטִיב הַשֵּׁם יִתְבָּרַךְ עִם בְּרוּאָיו, כִּי הֵכִין לָהֶם הַדֶּרֶךְ לַעֲלוֹת מִתּוֹךְ פַּחַת מַעֲשֵֹיהֶם וְלָנוּס מִפַּח פִּשְׁעֵיהֶם, לַחְשֹוֹךְ נַפְשָׁם מִנִּי - שַׁחַת וּלְהָשִׁיב מֵעֲלֵיהֶם אַפּוֹ, וְלִמְּדָם וְהִזְהִירָם לָשׁוּב אֵלָיו כִּי יֶחֶטְאוּ לוֹ לְרֹב טוּבוֹ וְיָשְׁרוֹ, כִּי הוּא יָדַע יִצְרָם, שֶׁנֶּאֱמַר (תהלים כה, ח) טוֹב - וְיָשָׁר יְיָ עַל - כֵּן יוֹרֶה חַטָּאִים בַּדָּרֶךְ. וְאִם הִרְבּוּ לִפְשׁוֹעַ וְלִמְרוֹד וּבֶגֶד בּוֹגְדִים בָּגָדוּ, לֹא סָגַר בַּעֲדָם דַּלְתֵּי תְשׁוּבָה, שֶׁנֶּאֱמַר (ישעיה לא, ו) שׁוּבוּ לַאֲשֶׁר הֶעְמִיקוּ סָרָה. וְנֶאֱמַר (ירמיה ג, כב) שׁוּבוּ בָּנִים שׁוֹבָבִים אֶרְפָּה מְשׁוּבֹתֵיכֶם. וְהֻזְהַרְנוּ עַל הַתְּשׁוּבָה בְּכַמָּה מְקוֹמוֹת בַּתּוֹרָה, וְהִתְבָּאֵר, כִּי הַתְּשׁוּבָה מְקֻבֶּלֶת גַּם כִּי יָשׁוּב הַחוֹטֵא מֵרֹב צָרוֹתָיו, כָּל - שֶׁכֵּן אִם יָשׁוּב מִיִּרְאַת - הַשֵּׁם וְאַהֲבָתוֹ, שֶׁנֶּאֱמַר (דברים ד, ל) בַּצַּר לְךָ וּמְצָאוּךָ כֹּל הַדְּבָרִים הָאֵלֶּה בְאַחֲרִית הַיָּמִים וְשַׁבְתָּ עַד - יְיָ אֱלֹהֶיךָ וְשָׁמַעְתָּ בְּקֹלוֹ. וְהִתְבָּאֵר בַּתּוֹרָה, כִּי יַעֲזוֹר הַשֵּׁם לַשָּׁבִים כַּאֲשֶׁר אֵין יַד טִבְעָם מַשֶּגֶת, וִיחַדֵּשׁ בְּקִרְבָּם רוּחַ טָהֳרָה לְהַשִּיג מַעֲלַת אַהֲבָתוֹ, שֶׁנֶּאֱמַר (שם ל, ב) וְשַׁבְתָּ עַד - יְיָ אֱלֹהֶיךָ וְשָׁמַעְתָּ בְקוֹלוֹ כְּכֹל אֲשֶׁר - אָנֹכִי מְצַוְךָ הַיּוֹם אַתָּה וּבָנֶיךָ בְּכָל - לְבָבְךָ וּבְכָל - נַפְשֶׁךָ. וְאוֹמֵר בְּגוּף הָעִנְיָן (שם שם, ו) וּמָל יְיָ אֱלֹהֶיךָ אֶת - לְבָבְךָ וְאֶת - לְבַב זַרְעֶךָ, לְהַשִּיג אַהֲבָתוֹ. וְהַנְּבִיאִים וְהַכְּתוּבִים דִּבְּרוּ תָמִיד עַל דְּבַר הַתְּשׁוּבָה, עַד כִּי בָאוּ עִקָּרֵי הַתְּשׁוּבָה כֻּלָּם מְפֹרָשִׁים בְּדִבְרֵיהֶם כַּאֲשֶׁר יִתְבָּאֵר:

שער רביעי אות יז וְעַל זֶה שֶׁאָמְרוּ רַבּוֹתֵינוּ זִכְרוֹנָם לִבְרָכָה (יומא פו, א) כִּי עַל כְּרֵתוֹת וּמִיתוֹת בֵּית - דִּין, תְּשׁוּבָה וְיוֹם הַכִּפּוּרִים תּוֹלִים וְיִסּוּרִים מְמָרְקִים, יֵשׁ שְׁאֵלָה, וַהֲלֹא כָתוּב (ויקרא טז, ל) מִכֹּל חַטֹּאתֵיכֶם לִפְנֵי יְיָ תִּטְהָרוּ! וְהַתְּשׁוּבָה בָזֶה, כִּי מַה שֶּׁנֶּאֱמַר לִפְנֵי יְיָ תִּטְהָרוּ, [זוֹ] מִצְוַת - עֲשֵֹה עַל הַתְּשׁוּבָה, שֶׁנְּחַפֵּשֹ דְּרָכֵינוּ וְנַחְקוֹרָה וְנָשׁוּבָה אֶל הַשֵׁם בְּיוֹם הַכִּפֻּרִים. וְאַף - עַל - פִּי שֶׁנִּתְחַיַּבְנוּ עַל זֶה בְּכָל עֵת, הַחִיּוּב נוֹסָף בְּיוֹם הַכִּפּוּרִים, וְהַטָּהֳרָה אֲשֶׁר בְּיָדֵינוּ הִיא הַתְּשׁוּבָה וְתִקּוּן הַמַּעֲשִֹים. אֲבָל מָה שֶׁכָּתוּב (שם) כִּי - בַיּוֹם הַזֶּה יְכַפֵּר עֲלֵיכֶם לְטַהֵר אֶתְכֶם שֶׁהוּא אָמוּר עַל הַטָּהֳרָה שֶׁהַשֵּׁם יִתְבָּרַךְ מְטַהֵר אוֹתָנוּ מִן הֶעוֹן וּמְכַפֵּר עֲלֵינוּ כַּפָּרָה שְׁלֵמָה בְּיוֹם הַכִּפּוּרִים בְּלֹא יִסּוּרִים, זֶה נֶאֱמַר עַל מִצְוֹת לֹא - תַעֲשֶֹה. אֲבָל עַל כְּרֵתוֹת וּמִיתוֹת בֵּית - דִּין, תְּשׁוּבָה וְיוֹם הַכִּפּוּרִים תּוֹלִים וְיִסּוּרִים מְמָרְקִים:

1. אביעד הקשה שלכאורה זה לא קוח פייר. הרי יכול להיות שיש שני שבילים – לא לעשות תשובה ושביל של לעשות תשובה. פשוט שאם בחרת בשביל של לא לעשות תשובה – אין שום חיוב ווידוי כמו שאין חיוב תשובה. אבל אם בחרת בשביל של לעשות תשובה - צריך עד הסוף! עם וידוי והכל. וכן בתוס' ד"ה כל העומד (פסחים יג:) [↑](#footnote-ref-1)